מודי בר-און

מָרְדְּכַי (מוֹדִי) בַּר-אוֹן (20 בספטמבר 1962, כ"א באלול ה'תשכ"ב – 30 במאי 2022, כ"ט באייר ה'תשפ"ב) היה מנחה טלוויזיה, שדרן רדיו, במאי תיאטרון, תסריטאי, סאטיריקן, עיתונאי, מחזאי, שחקן, קומיקאי ויוצר טלוויזיה ישראלי.

ילדות והשכלה
מרדכי בר-און נולד בקריית טבעון. אביו יהודה, עלה מרומניה, היה פועל במפעל המלט "מפעל נשר חיפה" בנשר. משפחתו גרה בצריף בנשר מ-1949 ועד אמצע שנות החמישים ואז עברה לגור בקריית עמל. אמו נחמה, הייתה ניצולת שואה שעלתה מפולין ועבדה כמורה. בילדותו עברה המשפחה לשכונת "אחוזה" בחיפה והוא למד בתיכון עירוני ה'.

התגייס לנח"ל ושירת בגדוד 906 במסגרת חטיבת בית ספר למ"כים במהלך מלחמת לבנון הראשונה. לאחר מכן השלים תואר ראשון בתיאטרון באוניברסיטת תל אביב.

 כסאטיריקן וכשחקן 
בר-און החל את דרכו המקצועית כסטנדאפיסט בשנות השמונים, והיה חבר בצוות הסטנד-אפ "איך זה עובד באמת" עם גדי פור ויוסי פרץ.

בשנת 1990 ביים את המחזה "התכווצות שרירים" מאת רועי רשקס בתיאטרון הסימטה.

בשנת 1992 שיחק בסרט "סיפורי תל אביב", בתפקיד מורה לנהיגה המנהל רומן עם שרונה (יעל אבקסיס). בנוסף, שיחק בר-און בסרטים "הפטריוטים" (1994) ו"ג'ירפות" (2001).

בשנת 1992 ביים את "הפותחן", מחזה מאת ויקטור לאנו, המגולל את סיפורם של שני הניצולים היחידים שנותרו על־פני האדמה לאחר הפצצה אטומית. האחד סטודנט אינטלקטואל, והשני יתום מוכה. הם נקלעים למקלט, כשברשותם עשרות קופסאות שימורים, אבל אף לא פותחן אחד. במחזה שיחקו גיל אלון וגבי שושן.

בשנת 1993 הצטרף בר-און לצוות הכותבים של תוכנית הטלוויזיה "החמישייה הקאמרית" ובשנת 1995 כתב מחזה לתיאטרון הבימה בשם "הרקוויזיטור" (יחד עם אילן אלדד). כתב טור במקומון "זמן תל אביב". בשנים 1993–1994 כתב טור הומוריסטי-סאטירי שבועי, בשם "סוגרים חשבון", ב"מגאזין" של העיתון "גלובס".

בשנת 2003 שיחק את עצמו בעונה השנייה של הסדרה "שוטטות" בפרק "מילואים".

בשנים 2003–2015 היה הפרזנטור של בנק דיסקונט. בשנת 2015 שיחק גם בתפקיד אורח בסדרה "רון" ששודרה ב-yes.

בנוסף לעבודתו בטלוויזיה, לימד קולנוע ב, וקודם לכן לימד קולנוע גם בבית הספר הדמוקרטי בחדרה.

 הנחיית טלוויזיה 
שידורי הספורט
בר-און החל את דרכו בערוץ הספורט בשנת 1994 בהם הנחה לצידה של יעל אלמוג את תוכנית הספורט "סל בסלון". בין השנים 1997–2021 הנחה את "אולפן ליגת האלופות" (טורניר המועדונים היוקרתי ביותר בקרב מועדוני כדורגל אירופאיים), התוכנית המזוהה ביותר עם בר-און, לאורך כל הקריירה שלו כמגיש בטלוויזיה. מלבד שידורי המשחקים, כתב והשתתף במערכונים הסובבים את משחקי ליגת האלופות לצידם של אבי מלר וספי ריבלין, וכלל את התוכניות "אמפריית דשא" ו"מסע הקסם המסתורי", וכן את התוכנית "הגעתם ליעד", בה יצא יחד עם שחקן או פרשן מתחום הספורט למסע בערים שונות ברחבי תבל, המהוות מוקד עניין בעולם הספורט.

בר-און הנחה תוכניות נוספות בערוץ הספורט: בין היתר ב-1999 החל להנחות את תוכנית המגזין לסיכום משחקי ליגת העל בכדורגל, "שער חמש" ומאוחר יותר תוכנית דומה בשם "חי משבת"; כן הנחה את מגזין הכדורגל העולמי "עולם הכדורגל", ובשנותיו האחרונות את התוכנית שמלווה את שידורי "המשחק המרכזי" בליגת העל הישראלית. בשנת 2014 החל להגיש בערוץ הספורט את התוכנית "יציע העיתונות". ובשנים 2020 ו-2021 היה חלק מצוות המנחים של התוכנית "אולפן הלילה".

מלבד ערוץ הספורט, בר און היה חלק גם מתוכנית הספורט הדקה ה-91 ששודרה בערוץ 2 בשנות ה-90, והגיש אותה לתקופה קצרה לצד יורם ארבל. בר און אף הגיש את שידורי מונדיאל 2006 בערוץ 2, שהופקו על ידי ערוץ הספורט.

הופעתו המצולמת האחרונה ב"אולפן ליגת האלופות", ולמעשה על מסך ערוצי הספורט, הייתה בדצמבר 2021, עם סיום שלב הבתים של ליגת האלופות, בעונת 2021/2022 של המפעל.

בר-און היה פעיל בעמותת "שער שוויון" לקידום קבוצות חברתיות דרך הספורט.

כשבוע טרם פטירתו של בר-און, הכין וקריין מביתו כתבה לשידור גמר ליגת האלופות 2022, שנערך כיומיים טרם פטירתו והייתה הכתבה האחרונה שיצר בחייו.

נושאים אחרים
200px|ממוזער|בר-און כאורח במשכן הנשיא לרב-שיח בנושא הבחירות המתקרבות. 2015
בשנת 2011 הגיש אחת לשבוע את אחת מתוכניות רצועת "הינשופים" בערוץ 8. בינואר 2015 הגיש בערוץ 2 את תוכנית האירוח "כאן ועכשיו", שעסקה ב.

בשנים 2016–2017 הגיש את התוכנית "לונדון את קירשנבאום", בימי חמישי.

 יצירה דוקומנטרית 
בר-און היה שותף בעשייתן של יצירות דוקומנטריות אחדות, לרוב בשיתוף פעולה עם ענת זלצר או עם יוצרים ויוצרות נוספים, כגון:
 התוכנית "הכל פתוח" (הטלוויזיה החינוכית, 1996-1995), שעסקה בנושאים חברתיים והיסטוריים וכללה ראיונות שערך בר-און באולפן ותיעוד של יציאותיו אל השטח.
 הסדרה "הכל אנשים" (הטלוויזיה החינוכית, 1997), שעסקה בדמויות מרכזיות בעברו של היישוב ושל מדינת ישראל, תוך דגש על הצד האנושי והאישי.
 התוכנית הדוקומנטרית "במדינת היהודים" (הערוץ הראשון, 2003), שעסקה בתולדות ההומור הישראלי.
 הסרט "האריה שאג פעמיים" (שודר ב-2007 - שם הכותר הוא פרפרזה לאנדרטת האריה השואג), שחיפש את ההקבלה בין מאורעות תל חי (פוגרומי 1919–1920) כחלק מחלקו המוקדם של תחילת הסכסוך הערבי-ישראלי, לתקרית שבה נהרגו חיילי צה"ל בסמוך לבית הקברות של כפר גלעדי, הסמוך לתל חי, במהלך מלחמת לבנון השנייה.
 ב-2008, לכבוד חגיגות שנת ה-60 למדינת ישראל, הגיש את התוכנית "נשף עצמאות", רצף תוכניות ששודר בערוץ 8, ועסק בניגודים שמרכיבים את הזהות הישראלית.
 הסרט "מסעות הברווז" (2009, הופק בשיתוף עם גבי ביבליוביץ), על אמן הקומיקס הישראלי דודו גבע. שודר ב-yes.
 "תל אביב-יפו" סדרה תיעודית, על-פי תסריט מאת מודי בר-און ומאת ענת זלצר, העוסקת בתולדות העיר תל אביב-יפו, שודרה בחודש מאי 2009 בערוץ 8 ובקיץ 2009 בערוץ 10.
 "הקיבוץ" (ערוץ 8, 2011), סדרה תיעודית נוספת של בר-און וזלצר הבוחנת את ההיסטוריה של הקיבוצים בישראל.
 "כביש 90" (ערוץ 8, 2014), סדרה תיעודית נוספת של בר-און וזלצר. בסדרה זו מתעד בר-און מסע בן כשבועיים לאורך כביש 90, הכביש היחיד החוצה את מדינת ישראל לכל אורכה
 "שיעור מולדת", מיני-סדרה דוקומנטרית של בר-און ושל זלצר, בת 6 פרקים, הסוקרת את תולדות הסכסוך הישראלי-פלסטיני, ששודרה ב-HOT ב-2019.
 התוכנית התיעודית "חילוניות" (כאן 11, 2023) שיצר ביחד עם עמיתתו ענת זלצר, עלתה לשידור לאחר פטירתו והוקדשה לזכרו.

 משפחתו ופטירתו 
בר-און היה נשוי למיקה ולהם שתי בנות. במשך שנים התגורר בפרדס חנה, ובשנותיו האחרונות התגורר בשכונת שפירא שבתל אביב-יפו. היה ידוע באהדתו לקבוצת הכדורגל הפועל חיפה.

בינואר 2022 פורסם כי בר-און מתמודד עם מחלת הסרטן.

בר-און, מעשן כבד, נפטר ב-30 במאי 2022 לאחר מאבק בסרטן הריאות. עם ההודעה בתקשורת על פטירתו, הוארו האצטדיונים הישראליים ברחבי המדינה: בלומפילד, טדי, טרנר וסמי עופר לזכרו של בר-און. בנוסף, הואר בצבע אדום בניין עיריית חיפה כמחווה לזכרו ולאהדתו לקבוצת הכדורגל של הפועל חיפה.

בשנת 2024 יצא האלבום "מודי" כמחווה לבר-און, ובו קטעי מונולוג שכתב והגיש ושירים שהוקלטו בביצועים חיים בשידורי אולפן ליגת האלופות שהנחה במרוצת השנים.

 קישורים חיצוניים 

 האתר של ענת זלצר ומודי בר-און

 מודי בר-און ועומר עינב, שלב המוקדמות - מסע אל העבר של הכדורגל הישראלי, ערוץ הספורט
  - ריאיון


  - ריאיון


 עם פטירתו 






  חדוה בר-און, אחותו של מודי בר-און ז״ל | קול הכבוד עם נתנאל סמריק, באתר YouTube, נתנאל סמריק, בערוץ גלצ, 23 בספטמבר 2022 


 הערות שוליים 

קטגוריה:שדרני רדיו ישראלים
קטגוריה:מנחי טלוויזיה ישראלים
קטגוריה:החמישייה הקאמרית
קטגוריה:סגל ערוץ הספורט
קטגוריה:פרזנטורים ישראלים
קטגוריה:סגל ערוץ 20
קטגוריה:בוגרי תיכון עירוני ה' (חיפה)
קטגוריה:בוגרי אוניברסיטת תל אביב: תיאטרון
קטגוריה:תסריטאי טלוויזיה ישראלים
קטגוריה:מפיקי טלוויזיה ישראלים
קטגוריה:במאי טלוויזיה ישראלים
קטגוריה:אנשי טלוויזיה ישראלים
קטגוריה:תל אביב-יפו: אישים
קטגוריה:במאי תיאטרון ישראלים
קטגוריה:אישים הקבורים בבית הקברות בשביל מנוחה נכונה בראשון לציון
קטגוריה:ישראלים שנולדו ב-1962
קטגוריה:ישראלים שנפטרו מסרטן הריאה
קטגוריה:ישראלים שנפטרו ב-2022